**Milyen legyen a vallásszemiotika?**

Az utóbbi évtizedben mindezideig páratlan módon fejlődött a magyar vallástudomány. Ugyanezen időben a magyar szemiotika továbbra is megmaradt, sőt gyarapodik. (Eltérően sok más országtól, mint pl. Románia, ahol már ki is halt.) Évenként vallásszemiotikai konferenciákat rendezünk, ilyen tárgyú vagy című publikációk egymást követik.

Mégsem látszik világosan, mi is egy jól meghatározott vallásszemiotika, és ennek milyen is legyen a felépítése?

Úgy gondolom, időszerű lenne ezt megbeszélni.

Úgy vélem, egy jól működő szemiotikai irányzatot érdemes alapul venni, és nem innen-onnan szemiotikai morzsákat felcsipegetni. Magam a Peirce és Morris által kidolgozott rendszert és terminológiát ajánlom. Konkrét (jel)„szövegek” elemzéséhez pedig a „szemiotikai négyszög” Greimas által továbbfejlesztett változatait.

Az ilyen elméleti-terminológiai tisztázás után tehetjük fel a kérdést: hogyan és milyen módon helyezzük el ebben a rendszerben az olyan vallási jelenségek vizsgálatát, mint amilyen a pap, a templom, az ima, az ünnep, vagy a rítus, világkép? Ezeket a maguk mivoltában és változásaiban érdemes áttekinteni, ám a rendszerezés mégsem vallástudományi, hanem, jeltudományi legyen.

Az kifejezetten jó lenne, ha az egymást követő vallásszemiotikai vizsgálatok nagyjából összefüggő módszereket és fogalmakat használnának.

Voigt Vilmos